Flere danskere begraves uden deltagelse fra pårørende. Det viser en undersøgelse lavet af Kommunen. Det er en tendens, som flere nordjyske kommuner kan nikke genkendende til. - Vi har oplevet en meget stærk udvikling. Det har været rystende, siger Erik Brændgaard, der er borgerassistent ved Aalborg Kommune, til kommunen.dk Det samme gør sig gældende i Frederikshavn Kommune. - Det er faktisk lidt chokerende, siger Brian Mikkelsen, der sidder med de kommunale begravelser i Frederikshavn kommune. Han betegner udviklingen i antallet af kommunale begravelser i Frederikshavn Kommune som kraftigt stigende. På landsplan er antallet af kommunale begravelser steget med omkring 16 procent fra 2008 til 2010. Der kan være flere årsager til, at den afdøde begraves uden deltagelse af pårørende. Nogle gange er det ensomme mennesker, men andre gange er det fordi, de nærmeste pårørende fralægger sig ansvaret for den afdøde.

Referat:
Omkring to tredjedele af de danske kommuner oplever oftere, at de skal sørge for begravelsen af danskere, fordi der ikke er nogle pårørende, der vil stå for begravelserne. Det skriver Kommunen.dk